Záhumenský, Marian, poslanec NR SR (2011-06-01):
Vážený pán podpredseda Národnej rady, vážený pán minister, ctené kolegyne, kolegovia, očakával som v tomto bode, tak ako to bolo prisľúbené, že o tomto budete hlasovať, o zrušení zákona o neprimeraných podmienkach v obchodných vzťahoch až vtedy, podľa požiadaviek niektorých koaličných poslancov, že vládna koalícia predloží alternatívu riešenia vzťahov medzi dodávateľmi potravín a hlavne veľkými obchodnými reťazcami. Ako vieme, ten čas medzi dvomi Národnými radami, ktorý ubehol, sa neudialo nič. Nepredložili ste nič, len v tichosti sme minuli čas, to znamená, že kľudne sme mohli hlasovať na minulej schôdzi o tomto zákone, lebo neviem načo sme odložili hlasovanie. Lebo to bolo len o tom, že či tento zákon odpálite a zrušíte ho a necháte voľný priestor pre obchodné reťazce, aby mohli robiť to, čo robia na Slovensku, to, čo sa nedeje na žiadnom inom trhu, relevantnom trhu Európskej únie. Alebo ste to len chceli zamaskovať, že odložíme hlasovanie, povieme, že čosi pripravíme, ale nepripravíme nič a príde ďalšia Národná rada a dáme ten zákon, že ideme odhlasovať, a zrušíte ho akoby potichu. Zrušiť ho môžete, ale ten dosah a dopad na potraviny a na obyvateľov vás dobehne. Veľmi dobre vnímate, ako sa vyvíjajú ceny potravín na Slovensku a ich rast nie je už na tej úrovni, ako ste prognózovali na začiatku roku, aj keď sme vás na to upozorňovali, že ten rast potravín bude ďaleko, ďaleko vyšší, lebo ste založili predpoklad pre to, aby ceny potravín rástli v štátnom rozpočte a v zákonoch súvisiacich so štátnym rozpočtom, ignorujúc fakty predchádzajúceho, veľmi neúspešného mokrého roku a ignorujúc aj fakty vývoja tohto roku, ale nielen na Slovensku, ale vôbec v globálnom poľnohospodárstve. To znamená sucho v Nemecku, sucho vo Francúzsku, problémy s počasím v Spojených štátoch amerických a podobne. To znamená že ten ďalší fenomén, ktorý do toho príde, a môžeme očakávať na jeseň podstatne ešte vyšší rast potravín, ktorý budú mať problém zaplatiť naši občania, ktorí majú v pomere priemerného príjmu v národnom hospodárstve, v pomere aj k „DPH-áčke“ na potraviny jeden z najhorších pomerov v rámci Európskej únie, nie jeden z najhorších, najhorší z pomerov v rámci Európskej únie. A do toho ešte idete so zákonom, ktorý rušíte a ktorý nejakým spôsobom má regulovať tieto vzťahy a mohol účinne regulovať, lebo tento zákon, ktorý dneska rušíte, je účinný a mohol byť účinným nástrojom vás, vlády, aby ste mohli zamedziť takémuto dominantnému zneužívaniu, zneužívaniu dominantného postavenia. A prekvapuje ma to, že napriek tomu, že ste odložili hlasovanie po aj dosť dlhej diskusii na minulej schôdzi Národnej rady a bez toho, aby ste čokoľvek predložili, akou alternatívou chcete riešiť tento vzťah, keď drvivá väčšina vystupujúcich poslancov povedala aj z vládnej koalície, že tento problém tu je, že je vážny a že treba ho riešiť a že je treba nájsť nejaké lepšie riešenie, ale do dnešného dňa ste nepredložili nič. Žiadne lepšie riešenie nie je, len ideme pristupovať k hlasovaniu. Tak chcem vyzvať zodpovedných poslancov vládnej koalície, aby ste tento návrh dotiaľ neschválili, pokiaľ vládna koalícia nepredloží lepšie riešenie. Ďakujem pekne.